

Данъчните смятат да бракуват 85% от несъбраните публични вземания до 2017 г., сочи одит на Сметната палата, цитиран от Сега. Документът отчита дейността на НАП по събирането на данъци, осигуровки и всички държавни вземания в периода 2013-2016 г. Общата им сума е трябва да е 29.780 млрд. лева, а частта, която ще бъде отписана безвъзвратно е около 20 млрд. лева. Така излиза, че размерът на несъбраните данъци е малко над половината бюджет на държавата.



Припомняме, че първоначално Сметната палата заличи от публичен достъп данни от одита си в НАП, но след натиск ги качи отново. Оказва се, че НАП е отписала като несъбираеми над 10 млрд. лв. публични вземания до 2016г. Причина за внушителното опрощаване на задълженията към хазната е законова промяна от началото на 2016 г., която позволи служебно отписване при 10-годишен давностен срок.



53% от просрочените близо 30 млрд. лева са класифицирани като трудносъбираеми, а 32% - като несъбираеми. Това всъщност са задължения основно на фирми фантоми, на дружества с прекратена регистрация, регистрирани на името на клошари, покойници, социални слаби и т.н. Огромната сума включва вземания, установени с ревизионни актове, свързани най-вече с измами по ДДС.

Над 92% от отписаните вземания на НАП са укрити или недекларирани задължения. 54% от всички отписани вземания представляват начислени лихви за забава на плащането.



Още през март 2018 г. гражданското сдружение БОЕЦ разкри, че несъбраният и източен ДДС минава 16 млрд. лева и подаде сигнали до прокуратурата, ЕК и други институции. Сдружението поиска и допълнителна информация от НАП, показваща мащабите на укритите и отписани данъчни задължения, но тя бе отказана.



На 11 октомври ВАС обяви, че НАП няма право да крие данни за несъбраните данъци. Ведомството на Галя Димитрова има 14-дневен срок да отговори на въпросите по Закона за достъп до обществена информация.



По ирония на съдбата, информацията за заличените задължения лъсна точно когато Ицо Хазарта пусна новото си парче. „Имам човек в НАП”, гласи рефренът на песента, в която описва родната действителност сведена до максимата, че с връзки всичко може да бъде потулено и уредено.





Вижте парчето на Ицо Хазарта ТУК!

